Priekšlikums PADOMES LĒMUMS, ar ko nosaka nostāju, kas Eiropas Savienības vārdā jāieņem Publiskā iepirkuma komitejā par Jaunzēlandes pievienošanos Nolīgumam par publisko iepirkumu /* COM/2014/0574 final - 2014/0264 (NLE) */





PASKAIDROJUMA RAKSTS 1. Ievads Jaunzēlande 2012. gada 28. septembrī ir iesniegusi pievienošanās pieteikumu PTO Nolīgumam par publisko iepirkumu (“GPA”). Jaunzēlande pauda nodomu pabeigt pievienošanos GPA grozītajai redakcijai (Puses pieņēma grozīto redakciju 2012. gada 30. martā, un ES pievienojās tai ar Padomes 2013. gada 3. decembra lēmumu[1]). Savienībā GPA grozītā redakcija stājās spēkā 2014. gada 6. aprīlī. Komisija Savienības vārdā risināja sarunas par vairākām tirgus atvēršanas saistībām, ko divpusējās sarunās un PTO Publiskā iepirkuma komitejā (“GPA komiteja”) piedāvāja Jaunzēlande. Pēc tam Jaunzēlande 2014. gada 21. jūlijā iesniedza galīgo piedāvājumu. Turpmāk izklāstīts Jaunzēlandes galīgā piedāvājuma kopsavilkums un Komisijas novērtējums. 2. Jaunzēlandes pievienošanās GPA noteikumu kopsavilkums Jaunzēlandes galīgais piedāvājums Tirgus piekļuves saistības (aptvertās iestādes, preces, pakalpojumi un būvniecības pakalpojumi) Iestādes Jaunzēlandes centrālās pārvaldes līmenī ir vairākas iestādes, kas atšķirīgā pakāpē īsteno publiskās pilnvaras. Tās ir parastās struktūrvienības, kas ir ministru pārraudzībā, kā arī dažāda veida publisko tiesību subjekti (“Crown entities”); šajā kategorijā ir vairāki iestāžu veidi, kas darbojas kā valsts pārvaldes instrumenti un kas īsteno dažādas publiskā sektora funkcijas, piemēram, veselības, izglītības, tūrisma un sociālo mājokļu jomā. Otrpus spektram ir valsts uzņēmumi, kas ir sabiedrības vai korporācijas ar ierobežotu atbildību un kas veic komercdarbību. 1. pielikumā (“Centrālās pārvaldes iestādes”) Jaunzēlandes piedāvājums ietver galvenās valdības ministrijas un struktūrvienības. Piezīmē Jaunzēlande piekrita precizēt to, ka ir aptvertas arī tās iestādes, kas ir 1. pielikumā uzskaitīto ministriju un struktūrvienību pakļautībā. 2. pielikumā (“Decentralizētas pārvaldes iestādes”) Jaunzēlandes piedāvājums ietver lielāko daļu teritoriālo veselības padomju (District Health Boards), kas ir valsts iestādes, kuru pārziņā ir veselības aprūpes pakalpojumu sniegšana vai finansēšana to teritoriālajās apgabalos, kā arī atbildīgās iepirkuma iestādes. Turklāt Jaunzēlande piekrita iekļaut aptvērumā lielākās pilsētas domes (Auckland Council, Wellington City Council un Christchurch City Council), kā arī tās reģionālās domes, kas pārstāv vairāk nekā 250 000 iedzīvotāju. Aptvērums ir nodrošināts attiecībā uz apakšnolīgšanas dotācijām (flown down grants, t. i., ja centrālās pārvaldes aģentūras piešķir dotācijas, tās var pieprasīt saņēmējiem ievērot noteiktas prasības, slēdzot iepirkuma līgumus). Ir paredzēts aptvērums attiecībā uz preču, pakalpojumu un būvniecības pakalpojumu iepirkumu, ko veic pilsētas un reģionālās domes saistībā ar New Zealand Transport Agency daļēji vai pilnībā finansētiem transporta jomas projektiem, kuru kopējā vērtība pārsniedz piemērojamās robežvērtības precēm, pakalpojumiem un būvniecības pakalpojumiem. 3. pielikumā (“Pārējās iestādes”) Jaunzēlandes piedāvājums ietver 14 valsts iestādes, kas darbojas dažādās jomās (tostarp tūrisms, aviācija, izglītība un transports). Turklāt Jaunzēlandes piedāvājumā ietvērti arī četri valsts uzņēmumi, kas darbojas sabiedrisko pakalpojumu nozarēs, proti, gaisa satiksmes, meteoroloģijas pakalpojumu, dzelzceļa satiksmes un elektroapgādes jomā (Airways Corporation of New Zealand Limited, Meteorological Service of New Zealand Limited, KiwiRail Holdings Limited un Transpower New Zealand Limited). Konstatēts, ka šiem valsts uzņēmumiem ir monopolstāvoklis. Preces Jaunzēlande apņemas ietvert visu preču iepirkumu, ko veic aptvertās iestādes. Pakalpojumi Jaunzēlande piedāvā ļoti plašu pakalpojumu klāsta aptvērumu, kas ar dažiem konkrētiem izņēmumiem (pētniecība un izstrāde, veselības aprūpes pakalpojumi, izglītības pakalpojumi un sociālās aizsardzības pakalpojumi) aptver visus pakalpojumus, kuri ir aptverto iestāžu pārziņā. Būvniecības pakalpojumi Jaunzēlandes piedāvājumā ietverti visi būvniecības pakalpojumi saskaņā ar Centrālās preču klasifikācijas 51. nodaļu (parasti to piedāvā visas GPA Puses). Robežvērtības Jaunzēlande piemēro tādas robežvērtības precēm, pakalpojumiem un būvniecības pakalpojumiem, ko parasti piemēro GPA Puses. Jaunzēlandes tiesību akti Jaunzēlandes valsts iepirkuma tiesību akti (Government Procurement Framework) nav diskriminējoši. Nav noteikumu, ar kuriem iekšzemes piegādēm un piegādātājiem paredzētu labvēlīgāku režīmu nekā ārzemju piegādēm vai piegādātājiem. Ievērojot GPA prasības, Jaunzēlandes tiesību akti par publisko iepirkumu ir atklāti, pārredzami un nediskriminējoši. Komisijas novērtējums par Jaunzēlandes piedāvājumu Jaunzēlande plaši atver savu iepirkumu tirgu visām GPA Pusēm, jo tās piedāvājums ir plašs iestāžu, preču, pakalpojumu, būvniecības pakalpojumu un nediskriminējošu tiesību aktu ziņā. Turklāt Jaunzēlande neattiecina īpašus ierobežojumus uz kādu GPA Pusi. Tomēr, ņemot vērā to, ka Jaunzēlandes aptvērums nav pilnīgs, lai arī tas ir ievērojams, būtu lietderīgi ieviest dažus konkrētus ierobežojumus vai izņēmumus attiecībā uz Jaunzēlandes piekļuvi Savienības iepirkuma tirgum, jo ES tā ir rīkojusies iepriekš attiecībā uz GPA Pusēm, kuras piedāvā tikai daļēju aptvērumu. Kā daļa no Jaunzēlandes pievienošanās GPA noteikumiem, ko pieņems GPA komiteja, tiek piedāvāti šādi konkrētie ierobežojumi. · 1. pielikums, 2. sadaļa (ES dalībvalstu centrālās pārvaldes līgumslēdzējas iestādes), 3. punkts: Jaunzēlandi ietvers tādu GPA Pušu sarakstā, kurām ir piekļuve mazākam centrālās pārvaldes līmeņa līgumslēdzēju iestāžu skaitam nekā pārējām GPA Pusēm. · 2. pielikums, 2. pielikuma piezīmes, 1. piezīme: ES nepiedāvās Jaunzēlandei vietējo līgumslēdzēju iestāžu un mazāku administratīvo vienību iepirkumu (administratīvās vienības saskaņā ar NUTS 3 atbilstīgi Regulas (EK) Nr. 1059/2003[2] grozītajai redakcijai). Jaunzēlandei nepiedāvās iepirkumu, ko veic administratīvās vienības NUTS 1 un NUTS 2 līmenī atbilstīgi Regulai (EK) Nr. 1059/2003, ja vien to iepirkums pilsētas satiksmes jomas projektos nav aptverts ES GPA saraksta 3. pielikumā. Jaunzēlandei piedāvās tikai tādu iepirkumu, ko veic administratīvās vienības NUTS 1 un NUTS 2 līmenī, kas darbojas pilsētas satiksmes jomā (īpaši šādas darbības “tādu tīklu apsaimniekošana vai nodrošināšana, kas iedzīvotājiem nodrošina pakalpojumus pilsētas dzelzceļa, automātisko sistēmu, tramvaju, trolejbusu, autobusu vai kabeļu transporta jomā, kā minēts ES GPA saraksta 3. pielikuma e) apakšpunktā). · 3. pielikums, 3. pielikuma piezīmes, 6. piezīme: Jaunzēlandei tiks piedāvāts ierobežotāks aptvērums attiecībā uz decentralizētām pārvaldes iestādēm; Jaunzēlandei piedāvās tikai tādu iepirkumu, ko veic administratīvās vienības NUTS 1 un NUTS 2 līmenī, kas darbojas pilsētas satiksmes jomā (īpaši darbības, kas minētas ES GPA saraksta 3. pielikuma e) apakšpunktā). Turklāt ES nepiedāvās Jaunzēlandei iepirkumu, ko veic iestādes, kuras darbojas šādās jomās: dzeramais ūdens, jūras ostas vai iekšējās ostas vai citādi terminālu pakalpojumi, kā arī lidostas un citādi terminālu pakalpojumi aviopārvadātājiem. Jā kāda cita GPA Puse savā aptvērumā paredzētu konkrētus izņēmumus attiecībā uz Jaunzēlandi, tie tiktu atspoguļoti GPA komitejas noteikumos attiecībā uz Jaunzēlandes pievienošanos GPA. Tomēr jānorāda, ka šādi ierobežojumi vai izņēmumi no aptvēruma, ko paredz kāda GPA Puse un kas konkrēti attiecas uz Jaunzēlandi, neietekmēs Jaunzēlandes galīgo piedāvājumu (sk. iepriekš), ne ierosinātās ES īpašās atrunas vai aptvērumu, par ko panākta savstarpēja vienošanās starp pašreizējām GPA Pusēm. 3. PRIEKŠLIKUMA JURIDISKIE ASPEKTI Pārskatītajā GPA iekļauts noteikums par pievienošanos. GPA XXII panta 2. punktā paredzēts, ka jebkurš PTO loceklis var pievienoties GPA, ievērojot noteikumus, kuri jāsaskaņo starp konkrēto dalībvalsti un Pusēm, šādus noteikumus izklāstot GPA Komitejas lēmumā. Jaunzēlandes pievienošanās noteikumi tiks izklāstīti GPA komitejas lēmumā, ko paredzēts pieņemt 2014. gada otrajā pusē. Šis lēmums ietvers Jaunzēlandes galīgo piedāvājumu par piekļuvi tās publiskā iepirkuma tirgum (ar Jaunzēlandes pievienošanos tas kļūs par GPA I papildinājumu) un visus konkrētos pievienošanās noteikumus, ko izvirzījušas pārējās GPA Puses. Lēmums GPA komitejā tiek pieņemts vienprātīgi. Līguma par Eiropas Savienību darbību (“LESD”) 218. panta 9. punktā paredzēts, ka tad, kad kādā ar starptautisku nolīgumu izveidotā struktūrā nepieciešams pieņemt lēmumu ar juridiskām sekām, Padome pēc Komisijas priekšlikuma pieņem lēmumu, ar ko nosaka nostāju, kas jāapstiprina Savienības vārdā. Uz GPA komitejas lēmumu, ar ko paredzēs Jaunzēlandes pievienošanās noteikumus, attiecas LESD 218. panta 9. punkts, jo lēmumu pieņem struktūrā, kas izveidota ar starptautisku nolīgumu, un tam būs juridiskas sekas. 4. IETEIKUMS Paredzams, ka Jaunzēlandes pievienošanās GPA dos ļoti pozitīvu stimulu publisko iepirkuma tirgu turpmākai atvēršanai starptautiskajā līmenī, jo tādējādi tiks palielināts GPA Pušu skaits un sekmēta pārējo valstu pievienošanās GPA. Komisija iesaka pieņemt Jaunzēlandes piedāvājumu ar iepriekš minētajiem ierobežojumiem Savienības aptvērumā attiecībā uz Jaunzēlandi. Tādējādi Komisija būtu jāpilnvaro Savienības vārdā paust nostāju Publiskā iepirkuma komitejā par to, ka tiek apstiprināta Jaunzēlandes pievienošanās ar iepriekš minētajiem ierobežojumiem, kuri jāatspoguļo GPA Komitejas lēmumā par Jaunzēlandes pievienošanos. 2014/0264 (NLE) Priekšlikums PADOMES LĒMUMS, ar ko nosaka nostāju, kas Eiropas Savienības vārdā jāieņem Publiskā iepirkuma komitejā par Jaunzēlandes pievienošanos Nolīgumam par publisko iepirkumu EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu, ņemot vērā Eiropas Komisijas priekšlikumu, tā kā: (1) Jaunzēlande 2012. gada 28. septembrī ir iesniegusi pievienošanās pieteikumu Nolīgumam par publisko iepirkumu (“GPA”). (2) Jaunzēlandes aptvēruma saistības ir izklāstītas tās galīgajā piedāvājumā, kas 2014. gada 21. jūlijā iesniegts GPA Pusēm. (3) Lai arī Jaunzēlandes piedāvājums ir plašs, tas nenodrošina pilnīgu aptvērumu. Tādējādi ir lietderīgi Savienības aptvērumā ieviest konkrētus izņēmumus attiecībā uz Jaunzēlandi. Minētie konkrētie izņēmumi, kā izklāstīts šā lēmuma pielikumā, kļūs par Jaunzēlandes pievienošanās GPA noteikumu daļu, un tie tiks atspoguļoti Publiskā iepirkuma komitejas lēmumā (“GPA komiteja”) par Jaunzēlandes pievienošanos. (4) Paredzams, ka Jaunzēlandes pievienošanās GPA dos pozitīvu stimulu publisko iepirkuma tirgu turpmākai atvēršanai starptautiskajā līmenī. (5) GPA XXII panta 2. punktā paredzēts, ka jebkurš PTO loceklis var pievienoties nolīgumam, ievērojot noteikumus, kuri jāsaskaņo starp konkrēto dalībvalsti un Pusēm, šādus noteikumus izklāstot GPA Komitejas lēmumā. (6) Tādējādi ir jānosaka nostāja, kas attiecībā uz Jaunzēlandes pievienošanos Savienības vārdā jāieņem GPA komitejā, IR PIEŅĒMUSI ŠO LĒMUMU. 1. pants Nostāja, kas Eiropas Savienības vārdā jāieņem Publiskā iepirkuma komitejā, ir apstiprināt Jaunzēlandes pievienošanos Nolīgumam par publisko iepirkumu, ievērojot konkrētus pievienošanās noteikumus, kas izklāstīti šā lēmuma pielikumā, 2. pants Šis lēmums stājas spēkā tā pieņemšanas dienā. Briselē, Padomes vārdā — priekšsēdētājs [1] Padomes 2013. gada 2. decembra Lēmums par to, lai noslēgtu Protokolu, ar ko groza Nolīgumu par publisko iepirkumu (OV L 68, 7.3.2014., 1. lpp.). [2] Eiropas Parlamenta un Padomes 2003. gada 26. maija Regula (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi (OV L 342, 18.12.2013., 1. lpp.). PIELIKUMS ES NOTEIKUMI ATTIECĪBĀ UZ JAUNZĒLANDES PIEVIENOŠANOS GPA Ar Jaunzēlandes pievienošanos Nolīgumam par publisko iepirkumu Eiropas Savienības I papildinājuma 1. pielikuma 2. sadaļas 3. punktu (“ES dalībvalstu centrālās pārvaldes līgumslēdzējas iestādes”) lasīt šādi: “3. Attiecībā uz precēm, pakalpojumiem, piegādātājiem un pakalpojumu sniedzējiem no Amerikas Savienotajām Valstīm, Kanādas, Japānas, Honkongas (Ķīnas), Singapūras, Korejas, Armēnijas, Taivānas, Penhu, Kinmenas un Macu atsevišķajām muitas teritorijām un Jaunzēlandes iepirkums, ko veic centrālās pārvaldes līgumslēdzējas iestādes, ja tās nav atzīmētas ar zvaigznīti.” Ar Jaunzēlandes pievienošanos Nolīgumam par publisko iepirkumu Eiropas Savienības I papildinājuma 2. pielikuma piezīmju 1. piezīmei pēc e) apakšpunkta pievieno šādus punktus: “(f) iepirkumu, ko veic vietējās līgumslēdzējas iestādes (administratīvo vienību līgumslēdzējas iestādes NUTS 3 līmenī atbilstīgi Regulas (EK) Nr. 1059/2003 grozītajai redakcijai) attiecībā uz precēm, pakalpojumiem, piegādātājiem un pakalpojumu sniedzējiem no Jaunzēlandes; (g) iepirkumu, ko veic administratīvo vienību līgumslēdzējas iestādes (NUTS 1 un NUTS 2 līmenī atbilstīgi Regulas (EK) Nr. 1059/2003 grozītajai redakcijai) attiecībā uz precēm, pakalpojumiem, piegādātājiem un pakalpojumu sniedzējiem no Jaunzēlandes, ja vien to iepirkums nav aptverts ES 3. pielikumā.” Ar Jaunzēlandes pievienošanos Nolīgumam par publisko iepirkumu Eiropas Savienības I papildinājuma 3. pielikuma piezīmju 6. piezīmei pēc n) apakšpunkta pievieno šādus punktus: “o) iepirkumu, ko veic iepirkuma iestādes, kas darbojas dzeramā ūdens ražošanas, pārvades vai sadales jomā, uz ko attiecas šis pielikums, attiecībā uz piegādātājiem un pakalpojumu sniedzējiem no Jaunzēlandes; p) iepirkumu, ko veic iepirkuma iestādes, kas darbojas lidostas iekārtu jomā, uz ko attiecas šis pielikums, attiecībā uz piegādātājiem un pakalpojumu sniedzējiem no Jaunzēlandes; q) iepirkumu, ko veic iepirkuma iestādes, kas darbojas jūras vai iekšzemes ostu vai citu termināļu iekārtu jomā, uz ko attiecas šis pielikums attiecībā uz piegādēm, pakalpojumiem un pakalpojumu sniedzējiem no Jaunzēlandes; r) iepirkumu, ko veic reģionālās vai vietējās līgumslēdzējas iestādes, kas darbojas jomās, uz ko attiecas šis pielikums, attiecībā uz piegādēm, pakalpojumiem un pakalpojumu sniedzējiem no Jaunzēlandes, izņemot iepirkumu, ko veic administratīvo vienību līgumslēdzējas puses NUTS 1 un NUTS 2 līmenī (atbilstīgi Regulas (EK) Nr. 1059/2003 grozītajai redakcijai), kas darbojas pilsētas dzelzceļa, automātisko sistēmu, tramvaju, trolejbusu, autobusu vai kabeļu transporta jomā.”